漣水觀音畫像贊
作者：釋德洪
朝代：宋

paragraphs: 稽首浄聖甘露門，無量勝身徧沙界。
應諸衆生心所求，譬如春色花萬卉。
西方肅殺憂愁地，故住寶陀落伽山。
此方教體在音聞，故稱名者得解脱。
一切衆生殺心盛，癡暗不見不發心。
故現鷹巢蚌蛤中，亦作畫師畫其像。
菩薩豈有種種心，皆其悲願力如是。
何人毫端寄逸想，幻出百福莊嚴身。
屹然欲動千光集，譬如將回紫金山。
瞭然欲瞬衆生好，譬如欲坼青蓮花。
蠻奴水王来獻誠，想見細雨天花落。
衆生五濁熱惱中，色欲愛見所熏炙。
忽然覩此寶月相，一切毛孔皆清浄。
成此不思議功德，皆因上人心所獻。
願我早熏知見香，願我常披慈忍服。
願魔障山速崩裂，願大智慧常現前。
心精遺聞證圓通，自然静極光通達。
我當定如觀世音，一切衆生願如我。